अनद की खाड़ी और अरब सागर में अक्सर समुद्री लुटेरे जहाजों को निशाना बना रहे हैं। बीते गुरुवार को भी अदन की खाड़ी में एक संदिग्ध ड्रोन ने व्यापारिक जहाज पर हमला किया। जिसके बाद भारतीय नौसेना की टीम ने उसे अपनी सूझबूझ से बचा लिया। इन दिनों समुद्र में बढ़ रहे लुटेरों को देखते हुए भारतीय नौसेना ने बड़ा कदम उठाया है।
समुद्र में व्यापारिक जहाजों पर हो रहे हमलों को रोकने के लिए नौसेना ने अरब सागर के ऊपर हवाई घुसपैठ अभियान चलाया। इस अभियान के तहत भारतीय नौसेना ने अरब सागर और अदन की खाड़ी में विशेष बलों की हवाई तैनाती की है।
नौसेना ने अपने ट्विटर हैंडल पर MARCOS कमांडो के पैराड्रॉप की तस्वीरें शेयर की हैं। इन जवानों की तैनाती के बाद से अब व्यापारिक जहाज खुद को सुरक्षित महसूस करेंगे।
इन तस्वीरों में जवान पैराशूट की मदद से अरब सागर में सी-130 विमान से कूदते हुए दिख रहे हैं। भारतीय नेवी ने तीन तस्वीरें शेयर की हैं। जिसमें पैराशूट की मदद से जवानों के हथियारों और उपकरणों को भी नीचे उतारा गया है।